ประกาศศูนย์รักษาความสงบ ฉบับที่ 6/2557 เรื่อง แจ้งเตือนภาคธุรกิจเอกชนให้งดเว้นการช่วยเหลือด้านเงินทุน การให้ที่พักพิงหลบซ่อนการให้ใช้ยานพาหนะและเครื่องมือเครื่องใช้ต่าง ๆ เพื่อสนับสนุนการกระทำความผิดของแกนนำ กปปส.
ประกาศศูนย์รักษาความสงบ
ประกาศศูนย์รักษาความสงบ
ฉบับที่ ๖/๒๕๕๗
เรื่อง
แจ้งเตือนภาคธุรกิจเอกชนให้งดเว้นการช่วยเหลือด้านเงินทุน การให้ที่พักพิงหลบซ่อน
การให้ใช้ยานพาหนะและเครื่องมือเครื่องใช้ต่าง
ๆ เพื่อสนับสนุน
การกระทำความผิดของแกนนำ
กปปส.[๑]
 

ตามที่มีประกาศสถานการณ์ฉุกเฉินที่มีความร้ายแรงในเขตท้องที่กรุงเทพมหานคร
จังหวัดนนทบุรี อำเภอลาดหลุมแก้ว จังหวัดปทุมธานี และอำเภอบางพลี
จังหวัดสมุทรปราการ ลงวันที่ ๒๑ มกราคม พ.ศ. ๒๕๕๗ แล้ว นั้น

เพื่อประโยชน์ในการแก้ไขปัญหาในพื้นที่ที่เกิดสถานการณ์ฉุกเฉินให้เป็นไปด้วยความเรียบร้อยและเกิดประสิทธิภาพ
สามารถแก้ไขสถานการณ์ฉุกเฉินให้ยุติได้โดยเร็วและป้องกันมิให้เกิดเหตุการณ์ร้ายแรงมากขึ้น
อาศัยอำนาจตามความในข้อ ๖ ของประกาศตามมาตรา ๑๑
แห่งพระราชกำหนดการบริหารราชการในสถานการณ์ฉุกเฉิน พ.ศ. ๒๕๔๘ ลงวันที่ ๒๑ มกราคม
พ.ศ. ๒๕๕๗ ประกอบกับคำสั่งนายกรัฐมนตรี ที่ พิเศษ ๒/๒๕๕๗ เรื่อง
แต่งตั้งผู้กำกับการปฏิบัติงาน
หัวหน้าผู้รับผิดชอบและพนักงานเจ้าหน้าที่ในการแก้ไขสถานการณ์ฉุกเฉินที่มีความร้ายแรง
ลงวันที่ ๒๑ มกราคม พ.ศ. ๒๕๕๗ จึงออกประกาศแจ้งเตือน ดังนี้

โดยที่ปรากฏว่า ในเขตท้องที่ตามประกาศสถานการณ์ฉุกเฉินที่มีความร้ายแรงดังกล่าว
มีกลุ่มบุคคลภาคธุรกิจเอกชนให้ความช่วยเหลือหรือให้การสนับสนุนการชุมนุมเรียกร้องของแกนนำคณะกรรมการประชาชนเพื่อการเปลี่ยนแปลงประเทศไทยให้เป็นประชาธิปไตยที่สมบูรณ์อันมีพระมหากษัตริย์ทรงเป็นประมุข
(กปปส.) ซึ่งมีการกระทำที่ล่วงละเมิดต่อกฎหมายหลายเรื่องหลายกรณี
ยุยงให้ประชาชนล่วงละเมิดต่อกฎหมายและก่อความไม่สงบในบ้านเมือง
มีการปิดการจราจรในถนนสำคัญ บุกรุก และยึดสถานที่ราชการหลายแห่ง ไล่ข้าราชการ
พนักงานหรือเจ้าหน้าที่ของรัฐออกจากสถานที่ราชการ ตัดน้ำตัดไฟ
ขัดขวางการใช้สิทธิเลือกตั้งล่วงหน้า ซึ่งก่อให้เกิดความวุ่นวายและนำไปสู่ความไม่สงบเรียบร้อยภายในประเทศ
และการกระทำเหล่านี้ล้วนแล้วเข้าข่ายเป็นความผิดตามกฎหมาย

ศูนย์รักษาความสงบจึงขอแจ้งเตือนภาคธุรกิจเอกชนต่าง ๆ
ให้งดเว้นการช่วยเหลือด้านเงินทุน การให้ที่พักพิงหลบซ่อน
การให้ใช้ยานพาหนะและเครื่องมือเครื่องใช้ต่าง ๆ
เพื่อสนับสนุนการกระทำความผิดของแกนนำ กปปส. ดังกล่าวในทันทีนับแต่บัดนี้เป็นต้นไป
ทั้งนี้
ศูนย์รักษาความสงบได้มอบหมายให้สำนักงานป้องกันและปราบปรามการฟอกเงิน
สำนักงานตำรวจแห่งชาติ และกรมสอบสวนคดีพิเศษดำเนินการสืบสวนสอบสวนเพื่อดำเนินคดี
ซึ่งจะรวมถึงการยึด อายัดทรัพย์สินด้วย

ศูนย์รักษาความสงบหวังเป็นอย่างยิ่งว่าจะได้รับความร่วมมือ
และขอขอบคุณมา ณ โอกาสนี้


ประกาศ
ณ วันที่ ๒๗ มกราคม พ.ศ. ๒๕๕๗
ร้อยตำรวจเอก
เฉลิม อยู่บำรุง
รัฐมนตรีว่าการกระทรวงแรงงาน
ผู้อำนวยการศูนย์รักษาความสงบ























ปริยานุช/ผู้จัดทำ
๑๐ กุมภาพันธ์
๒๕๕๗

อุษมล/ผู้ตรวจ
๒๖ กุมภาพันธ์
๒๕๕๗


[๑] ราชกิจจานุเบกษา
เล่ม ๑๓๑/ตอนพิเศษ ๒๐ ง/หน้า ๒๐/๒๘ มกราคม ๒๕๕๗